
A víziközmű-szolgáltatásról szóló 2011. évi CCIX. törvény (a továbbiakban: Vksztv.) és a Vksztv. egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Vhr.) 2025. január 1. napjától hatályos módosítása lényeges változásokat vezetett be a gördülő fejlesztési tervekhez (a továbbiakban: GFT). 
A Vksztv. 11. § (1) bekezdése értelmében a GFT időtávja 15 évről 10 évre csökkent. Az I. ütem az 1. év, a II. ütem a 2-10. év. A GFT-t a vízközmű-szolgáltatók teljes ellátási területére egy közös tervben, azon belül víziközmű-szolgáltatási ágazatonként, valamint víziközmű-rendszerenként kell elkészíteni. Vksztv. 11. § (2) bekezdésének módosítása szerint a GFT-t a víziközmű-szolgáltatónak kell elkészítenie és a Magyar Energetikai és Közmű-szabályozási Hivatalhoz (a továbbiakban Hivatal) benyújtania jóváhagyásra minden víziközmű rendszerre egy közös GFT-ben, amely az alábbi négy tervrészből áll:

•    felújítási tervrész ivóvízellátás

•    felújítási tervrész szennyvízelvezetés és –tisztítás

•    beruházási tervrész ivóvízellátás,

•    beruházási tervrész szennyvízelvezetés és -tisztítás

A módosult a Vhr. 90/B.§-a szerint 2025. január 1. napjától a GFT készítésének költségét a víziközmű-szolgáltató viseli. A GFT benyújtása a Hivatalnak továbbra is iFORM elektronikus űrlap elküldésével történik.
A Vhr. 90/C. § (4) bekezdésének módosítása és a Hivatal tájékoztatása értelmében 2025. 01. 01-jétől kezdődően a Hivatal által jóváhagyott GFT-k vonatkozásában nem kell és nem is lehet módosítási eljárást lefolytatni. Helyette az I. ütem tényleges végrehajtásról kell beszámoló jelentést küldeni a Hivatal részére. A Vhr. 90/C. § (4a) bekezdése szerint a jelentést a víziközmű-szolgáltató készíti el és nyújtja be minden év június 30. napjáig a Hivatalhoz, az elmúlt évre jóváhagyott GFT teljesüléséről. A tárgyi szabályrész szerint az I. ütemben jóváhagyott feladatok elhagyására, átütemezésére, vagy az I. ütemben új, előre nem tervezett feladatok megvalósítására kizárólag ellátásbiztonságot érintő műszaki okból van lehetőség. Vhr. 90/C. § (5) bekezdés alapján a II. ütem feladatainak módosítására a következő GFT benyújtásakor van lehetőség.

A víziközművek gördülő fejlesztési terve részét képező felújítási és pótlási terv, valamint beruházási terv részletes tartalmi és formai követelményeiről szóló 61/2015. (X. 21.) NFM rendelet 2025. 02. 19-től nem hatályos. Helyette ezeket az előírásokat a víziközművek gördülő fejlesztési tervének részletes tartalmi és formai követelményeiről szóló 2/2025. (II. 11.) EM rendelet (a továbbiakban: EM rendelet) szabályozza. A Hivatal az EM rendelethez minden víziközmű szolgáltatónak, így a VASIVÍZ ZRt.-nek is, elkészítette az összes rendszerre közösen kitöltendő és benyújtandó Excel táblázatok sablonját. Ez a gyakorlatban azt jelenti, hogy a sablon végleges kitöltésekor egy-egy közös Excel táblázatba kerül a VASIVÍZ ZRt. által üzemeltett 62 darab ivóvízellátási rendszer felújítási, illetve beruházás tervrésze. Szintén egy-egy közös Excel táblázatban lesz a VASIVÍZ ZRt. által üzemeltett 47 darab szennyvízelvezetési és –tisztítási rendszer felújítási, illetve beruházási tervrésze. A Vksztv. 11. § (4) bekezdésének módosított rendelkezése alapján az ellátásért felelős, vagy az ellátásért felelősök képviselője csak az ellátási felelősségi körébe tartozó víziközmű-rendszer vonatkozásában rendelkezik véleményezési joggal. A terv átláthatósága érdekében a VASIVÍZ ZRt. elkészítette és a tájékoztatással egyidejűleg véleményezésre megküldte, kizárólag az Önkormányzat tulajdonában lévő víziközmű rendszerre/rendszerekre az EM rendelet mellékletei szerinti adatokat tartalmazó GFT-ket.

A tervezetek elkészítésénél műszakilag indokolt munkákra tettek javaslatot. Az I. ütemben (2027. év) legsürgősebb feladatokat adták meg. A Vhr. 90/E. § (1) bekezdése értelmében a terveknél elsődleges forrásként az adott víziközmű rendszeren képződő ismert használati díjak pénzmaradványát és tervadatait vették figyelembe.

Répcelak-Csánig-Nick, V005 jelű ivóvíz ellátási rendszer: 
A beruházási terv alapján az ivóvíz rendszerre vonatkozóan az I. ütemben (2027) nincs betervezett munka. A II. ütemben (2028-2035) kútfúrás, okos mérés pont kialakítása, átadási pontok kiépítése, valamint energiahatékonyságot célzó beruházások vannak tervezve, amelyek tervezett nettó összköltsége 110 000 eFt.
A felújítási és pótlási terv alapján az ivóvíz rendszerre vonatkozóan az I. ütemben (2027) nincs betervezett munka. A II. ütemben (2028-2036) kútrekonstrukció, vízműgépház rekonstrukció, szolgáltatási mérők cseréje, átadási pont rekonstrukció, medence rekonstrukció, hálózat rekonstrukció van tervezve, amelynek nettó összköltsége 781 569 eFt.

Nick, S011-es jelű a szennyvízelvezetési és tisztítási rendszer:

A beruházási terv alapján a szennyvíz rendszerre vonatkozóan az I. ütemben (2027) a nicki szennyvíztelep felhagyása (vákuumgépház kivételével) nyomóvezeték építése Répcelakra tervezéssel, kivitelezéssel, amelynek költsége 2027-re 1285 eFt. A II. ütemben (2028-2036) az ellátatlan területek csatornázása, szennyvíztisztító telep fejlesztése, gépház mesterséges szellőztetésének kialakítása, monitoring rendszer kiépítése a hálózaton lévő vákuumszelepekhez bejelzés bővítése, energiahatékonyságot célzó beruházás, továbbá a nicki szennyvíztelep felhagyása (vákuumgépház kivételével) nyomóvezeték építése Répcelakra tervezéssel, kivitelezéssel vannak tervezve, amelyek tervezett nettó összköltsége 83 285 eFt.

A felújítási és pótlási terv alapján a szennyvíz rendszerre vonatkozóan az I. ütemben (2027) nincs betervezett munka. A II. ütemben (2028-2036) szennyvíztisztító telepen gépészeti, építészeti és villamos rekonstrukciós munkák vannak tervezve, amelyek tervezett nettó összköltsége 50 000 eFt.

Kérem a Tisztelt Képviselő-testületet az előterjesztés megvitatására és elfogadására!
Répcelak, 2026. augusztus 13.
                                                                                     
 Molnár Krisztián Imre S.k.

                                                                   


       pályázati referens
Határozati javaslat:
Nick Község Önkormányzatának Képviselő-testülete elfogadja az előterjesztés mellékleteként csatolt, a Vasivíz Zrt, mint üzemeltető által elkészített és javasolt V005 jelű, Répcelak-Csánig-Nick ivóvíz ellátási rendszer ivóvíz ágazat és az S011 Nick szennyvízelvezetési és tisztítási rendszer 10 éves gördülő fejlesztési tervét 2027-2036 időszakra vonatkozóan.

